CELEX: 52018PC0349
Language: lt
Date: 2018-05-25
Title: Pasiūlymas TARYBOS REGLAMENTAS kuriuo iš dalies keičiamos Reglamento (ES) Nr. 389/2012 dėl administracinio bendradarbiavimo akcizų srityje nuostatos dėl elektroninio registro turinio

EUROPOS KOMISIJA
            Briuselis, 2018 05 25
            COM(2018) 349 final
            2018/0181(CNS)
            Pasiūlymas
            TARYBOS REGLAMENTAS
            kuriuo iš dalies keičiamos Reglamento (ES) Nr. 389/2012 dėl administracinio bendradarbiavimo akcizų srityje nuostatos dėl elektroninio registro turinio 
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Tarybos reglamente (ES) Nr. 389/2012
                  1
                nustatytas valstybių narių administracinio bendradarbiavimo teisinis pagrindas.
            
            
               Šis pasiūlymas teikiamas kartu su Tarybos direktyvos, kuria nustatoma bendroji akcizų tvarka, pasiūlymu ir yra susijęs su Tarybos direktyvos XXX/EB
                  2
                V skyriumi. Jis susijęs su akcizais apmokestinamų prekių, išleistų vartoti vienos valstybės narės teritorijoje, o po to gabenamų į kitos valstybės teritoriją pristatyti komerciniais tikslais toje kitoje valstybėje narėje, gabenimo priežiūros automatizavimu.
            
            
               Pagal naują tvarką bus reikalaujama, kad pagal Direktyvos XXX/EB
                  3
                V skyrių prekes gabenantys ūkinės veiklos vykdytojai būtų registruojami ūkinės veiklos vykdytojų registre, kuriame šiuo metu apsiribojama ūkinės veiklos vykdytojais, kurie naudojasi Direktyvos XXX/EB
                  4
                III ir IV skyriuose nustatyta tvarka. Šiuo pasiūlymu šis reikalavimas įtraukiamas į Reglamentą (ES) Nr. 389/2012.
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Šis pasiūlymas susijęs su Tarybos direktyvos 2008/118/EB nauja redakcija.
               
            
            
               •Suderinamumas su kitomis Sąjungos politikos sritimis
            
            
               
                  Netaikoma. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymas grindžiamas Sutarties dėl Europos Sąjungos veikimo (SESV) 113 straipsniu. Šiame straipsnyje nustatyta, kad Taryba, spręsdama pagal specialią teisėkūros procedūrą ir pasikonsultavusi su Europos Parlamentu bei Ekonomikos ir socialinių reikalų komitetu, vieningai priima nuostatas dėl valstybių narių netiesioginio apmokestinimo srities taisyklių suderinimo. 
               
            
            
               •Subsidiarumo principas (neišimtinės kompetencijos atveju) 
            
            
               Subsidiarumo principas taikomas, jei pasiūlymas nepriklauso išimtinei Europos Sąjungos kompetencijai.
            
            
               Kadangi valstybės narės negali deramai pasiekti pasiūlymo tikslo, jo geriau būtų siekti Europos Sąjungos lygmeniu. Dabartinės nacionalinės registravimo procedūros labai skiriasi ir jų pagrindu automatizuoti procedūrų negalima.
            
            
               •Proporcingumo principas
            
            
               
                  Siūlomu pakeitimu nesiekiama daugiau, nei būtina norint išspręsti kilusius uždavinius ir taip pasiekti Sutarties tikslus – tinkamą ir efektyvų vidaus rinkos veikimą. 
               
               
                  Šis pasiūlymas atitinka proporcingumo principą, išdėstytą Europos Sąjungos sutarties 5 straipsnio 4 dalyje. 
               
            
         
         
            
               
                  Pasiūlymo tikslas – nustatyti pareigą registruoti ūkinės veiklos vykdytojus, gabenančius prekes pagal Direktyvos XXX/EB
                     5
                   V skyriaus 2 skirsnį. Be šio pasiūlymo neįmanoma visiškai automatizuoti išleistų vartoti prekių gabenimo. 
               
            
            
               •Priemonės pasirinkimas
            
            
               Tarybos reglamentas.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Tarybos direktyvos, kuria nustatoma bendroji akcizų tvarka, pasiūlymas pagrįstas Direktyvos 2008/118/EB vertinimu ir 2017 m. balandžio 21 d. Komisijos ataskaita Tarybai ir Europos Parlamentui dėl 2008 m. gruodžio 16 d. Tarybos direktyvos 2008/118/EB dėl bendros akcizų tvarkos įgyvendinimo ir vertinimo (COM(2017) 184 final). Ataskaitoje prabrėžtas didesnio automatizavimo poreikis, o šis pasiūlymas susijęs tik su nedideliu pritaikymu, atspindinčiu šią politikos galimybę.
               
            
            
               •Konsultacijos su suinteresuotosiomis šalimis
            
            
               
                  Konsultacijos su suinteresuotosiomis šalimis vyko persvarstant Tarybos direktyvą 2008/118/EB. 
               
            
            
               •Poveikio vertinimas
            
            
               Atskiro poveikio vertinimo atlikti nereikėjo, nes didesnio automatizavimo politikos galimybė pagrįsta Direktyvos 2008/118/EB naujos redakcijos poveikio vertinimu.
            
            
               •Reglamentavimo tinkamumas ir supaprastinimas
            
            
               
                  Direktyvos 2008/118/EB vertinimas atliktas pagal Komisijos programą REFIT. 
               
            
            
               •Pagrindinės teisės
            
            
               
                  Pasiūlymu gerbiamos pagrindinės teisės, visų pirma teisė į privatumą, pagal galiojančias nuostatas dėl duomenų apsaugos, įtrauktas į Reglamentą (ES) Nr. 389/2012. 
               
            
            
               4.POVEIKIS BIUDŽETUI
            
            
               Bet koks finansinis poveikis, susijęs su akcizais apmokestinamų prekių gabenimo ir kontrolės sistemos (EMCS) 4 etapo įvedimu, siejamas su Sprendimu XXX/EB
                  6
               . Išplėstos naujos paslaugos centrinio plėtojimo ir veikimo poveikis biudžetui bus finansuojamas iš programos FISCALIS biudžeto neviršijant oficialioje finansinėje programoje jau numatytų asignavimų. Papildomų išteklių iš ES biudžeto nereikės. Be to, šia iniciatyva neketinama daryti poveikio Komisijos pasiūlymui dėl kitos daugiametės finansinės programos.
            
            
               5.KITI ASPEKTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Netaikoma. 
               
            
            
               •Aiškinamieji dokumentai (direktyvoms)
            
         
         
            
               
                  Laikoma, kad paaiškinamųjų dokumentų dėl šio pasiūlymo nuostatų perkėlimo į nacionalinę teisę nereikia. 
               
            
            
               •Išsamus konkrečių pasiūlymo nuostatų paaiškinimas
            
            
               Pasiūlymu iš dalies keičiamas reglamento 19 straipsnis siekiant įtraukti dvi naujas ūkinės veiklos vykdytojų kategorijas: patvirtintų siuntėjų, kurie yra registruoti jau išleistų vartoti akcizais apmokestinamų prekių siuntėjai, ir patvirtintų gavėjų, kurie yra registruoti jau išleistų vartoti akcizais apmokestinamų prekių gavėjai; kaip patvirtinti siuntėjai galės veikti įgaliotieji sandėlių savininkai ir registruotieji siuntėjai, o kaip patvirtinti gavėjai – įgaliotieji sandėlių savininkai ir registruotieji gavėjai. Apie tai turėtų būti pranešta valstybės narės kompetentingoms institucijoms, o ši informacija taip pat turėtų būti įtraukta į registrą. 
            
            
               Be to, remiantis pasiūlymu, į elektroninį registrą bus įtraukiama informacija, susijusi su registruotojo siuntėjo teise palikti neužpildytus elektroninio administracinio dokumento projekto paskirties vietos laukus, kai energetikos produktai, kuriems pritaikytas akcizų mokėjimo laikino atidėjimo režimas, gabenami jūra arba vidaus vandenimis. Pagal Direktyvos XXX/EB
                  7
                23 straipsnį įgaliotasis sandėlio savininkas ir registruotasis siuntėjas gali nepildyti paskirties vietos lauko.  Šiuo metu, remiantis Reglamentu (ES) Nr. 389/2012, centriniame registre nurodoma, kad nepildyti paskirties lauko gali tik įgaliotasis sandėlio savininkas. 
            
            
            
            
            
            
            
            
               2018/0181 (CNS)
            
            
               Pasiūlymas
            
            
               TARYBOS REGLAMENTAS
            
            
               kuriuo iš dalies keičiamos Reglamento (ES) Nr. 389/2012 dėl administracinio bendradarbiavimo akcizų srityje nuostatos dėl elektroninio registro turinio 
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 113 straipsnį,
            
            
               atsižvelgdama į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdama į Europos Parlamento nuomonę
                  8
               , 
            
            
               atsižvelgdama į Europos ekonomikos ir socialinių reikalų komiteto nuomonę
                  9
               ,
            
         
         
            
               laikydamasi specialios teisėkūros procedūros,
            
            
               kadangi:
            
            
            
               (1)Tarybos reglamento (ES) Nr. 389/2012
                  10
                19 straipsnyje nustatyta valstybių narių pareiga turėti elektroninius su akcizais apmokestinamų prekių, kurioms taikomas akcizų mokėjimo laikino atidėjimo režimas, gabenimu susijusių ūkinės veiklos vykdytojų ir sandėlių leidimų registrus; 
            
            
               (2)Direktyva XXX/EB išplečiama kompiuterinės sistemos, šiuo metu naudojamos akcizais apmokestinamų prekių, kurioms taikomas akcizų mokėjimo laikino atidėjimo režimas, gabenimui prižiūrėti, naudojimo sritis įtraukiant akcizais apmokestinamų prekių, išleistų vartoti vienos valstybės narės teritorijoje, o po to gabenamų į kitos valstybės teritoriją pristatyti komerciniais tikslais, priežiūrą; 
            
            
               (3)kad kompiuterinė sistema veiktų tinkamai ir būtų užtikrinta, kad laikomi duomenys būtų išsamūs, atnaujinti ir tikslūs, būtina iš dalies pakeisti Reglamento (ES) Nr. 389/2012 19 straipsnį ir įtraukti dvi naujas ūkinės veiklos vykdytojų kategorijas: patvirtintų siuntėjų, kurie yra registruoti jau išleistų vartoti akcizais apmokestinamų prekių siuntėjai, ir patvirtintų gavėjų, kurie yra registruoti jau išleistų vartoti akcizais apmokestinamų prekių gavėjai; 
            
            
               (4)remiantis Tarybos direktyvos XXX/EB 23 straipsniu, jei energetikos produktai, kuriems taikomas akcizų mokėjimo laikino atidėjimo režimas, yra gabenami jūra ar vidaus vandenimis, išsiuntimo valstybės narės kompetentingos institucijos siuntėjui gali leisti išsiuntimo metu nenurodyti gavėjo duomenų elektroninio administracinio dokumento projekte, nurodytame tos direktyvos 21 straipsnio 2 dalyje. Remiantis Reglamentu (ES) Nr. 389/2012, šią informaciją į elektroninį registrą turi įtraukti tik įgaliotasis sandėlio savininkas. Itin svarbu, kad registruotasis siuntėjas taip pat galėtų į elektroninį registrą įtraukti informaciją, susijusią su savo teise išsiuntimo metu nenurodyti gavėjo duomenų; 
            
            
               (5)kadangi šio reglamento tikslo, t. y. elektroninio registro išplėtimo siekiant įtraukti ūkinės veiklos vykdytojus, gabenančius akcizais apmokestinamas vartoti išleistas prekes, valstybės narės negali deramai pasiekti pačios ir kadangi dėl kompiuterinės sistemos suderinto veikimo užtikrinimo ir geresnių kovos su sukčiavimu sąlygų sudarymo šio tikslo tikslingiau siekti Sąjungos lygmeniu, Sąjunga, vadovaudamasi Europos Sąjungos sutarties 5 straipsnyje nustatytu subsidiarumo principu, gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti; 
            
            
               (6)šiame reglamente gerbiamos pagrindinės teisės, ypač teisė į asmens duomenų apsaugą, ir laikomasi principų, pripažintų Europos Sąjungos pagrindinių teisių chartijoje. Atsižvelgiant į šiuo reglamentu nustatytus apribojimus, tvarkant tokius duomenis šio reglamento įgyvendinimo metu neviršijama to, kas būtina ir proporcinga siekiant apsaugoti teisėtą valstybių narių fiskalinį interesą;
            
            
               (7)pagal Europos Parlamento ir Tarybos reglamento (EB) Nr. 45/2001
                  11
                28 straipsnio 2 dalį buvo konsultuojamasi su Europos duomenų apsaugos priežiūros pareigūnu;
            
            
               (8)kad šio reglamento taikymo datą būtų galima suderinti su Direktyvos XXX/EB nuostatų, kuriomis reglamentuojamas akcizais apmokestinamų prekių, išleistų vartoti vienos valstybės narės teritorijoje, o po to gabenamų į kitos valstybės teritoriją pristatyti komerciniais tikslais, gabenimo priežiūros automatizavimas, taikymo data ir kad valstybės narės turėtų pakankamai laiko pasirengti dėl šio reglamento atsirasiantiems pokyčiams, jis turėtų būti taikomas nuo 2022 m. vasario 14 d.;
            
            
               (9)todėl Reglamentas (ES) Nr. 389/2012 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) Nr. 389/2012 19 straipsnis iš dalies keičiamas taip: 
            
            
            
               (1)1 dalies a punktas papildomas iv ir v papunkčiais:
            
            
               „iv) patvirtintų siuntėjų, kaip apibrėžta Direktyvos XXX/EB 4 straipsnio 11 punkte;
            
            
               v) patvirtintų gavėjų, kaip apibrėžta Direktyvos XXX/EB 4 straipsnio 12 punkte;“;
            
            
         
         
            
               (2)2 dalis iš dalies keičiama taip: 
            
            
               (a)f ir g punktai pakeičiami taip: 
            
            
               „f) įgaliotų sandėlio savininkų atveju – leidime nurodytas apmokestinamų prekių sandėlis arba apmokestinamų prekių sandėlių sąrašas ir, jei taikytina pagal nacionalinės teisės aktus, nuoroda, kad jam leidžiama išsiuntimo metu nenurodyti gavėjo duomenų pagal Direktyvos XXX/EB 23 straipsnį, suskaidyti gabenamą siuntą pagal Direktyvos XXX/EB 24 straipsnį arba gabenti akcizais apmokestinamas prekes į tiesioginio pristatymo vietą pagal tos direktyvos 17 straipsnio 4 dalį, ir nuoroda, kad jis veikia kaip patvirtintas siuntėjas arba patvirtintas gavėjas pagal Direktyvos XXX/EB 36 straipsnio 6 ir 7 dalis; 
            
            
               g) registruotų gavėjų atveju – jei taikytina pagal nacionalinės teisės aktus, nuoroda, kad jam leidžiama gabenti akcizais apmokestinamas prekes į tiesioginio pristatymo vietą pagal Direktyvos XXX/EB 17 straipsnio 4 dalį, ir nuoroda, kad jis veikia kaip patvirtintas gavėjas pagal Direktyvos XXX/EB 36 straipsnio 7 dalį;“;
            
            
            
               (b)įtraukiamas k punktas: 
            
            
               „k) registruotų siuntėjų atveju – nuoroda, kad jam leidžiama išsiuntimo metu nenurodyti gavėjo duomenų pagal Direktyvos XXX/EB 23 straipsnį, ir nuoroda, kad jis veikia kaip patvirtintas siuntėjas pagal Direktyvos XXX/EB 36 straipsnio 6 dalį;“;
            
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
            
               Jis taikomas nuo 2022 m. vasario 14 d. 
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 121, 2012 5 2, p. 1.
               
               
                  
                     (2)
                  
                        COM(2018) 346.
               
               
                  
                     (3)
                  
                        COM(2018) 346.
               
               
                  
                     (4)
                  
                        COM(2018) 346.
               
               
                  
                     (5)
                  
                        COM(2018) 346.
               
               
                  
                     (6)
                  
                        COM(2018) 341.
               
               
                  
                     (7)
                  
                        COM(2018) 346
               
               
                  
                     (8)
                  
                        OL C […], […], p. […].
               
               
                  
                     (9)
                  
                        OL C […], […], p. […].
               
               
                  
                     (10)
                  
                        2012 m. gegužės 2 d. Tarybos reglamentas (ES) Nr. 389/2012 dėl administracinio bendradarbiavimo akcizų srityje ir panaikinantis Reglamentą (EB) Nr. 2073/2004 (OL L 121, 2012 5 8, p. 1).
               
               
                  
                     (11)
                  
                        2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).